കൊടിക്കുന്നില് സുരേഷ് എംപി ദുരിതാശ്വാസ ക്യാന്പുകള് സന്ദര്ശിച്ചു ചങ്ങനാശേരി: താലൂക്കിലെ മഴക്കെടുതി വിലയിരുത്തുന്നതിനും ദുരിതാശ്വാസ ക്യാന്പുകളുടെ പ്രവര്ത്തനങ്ങള് നേരിട്ട് കാണുന്നതിനും കൊടിക്കുന്നില് സുരേഷ് എംപി വിവിധ ദുരിതാശ്വാസ ക്യാന്പുകള് സന്ദര്ശിച്ചു. തുടര്ന്ന് താലൂക്ക് ഓഫീസില് എത്തിയ എംപി തഹസില്ദാര് ജോര്ജ് കുര്യനും മറ്റ് ഉദ്യോഗസ്ഥരുമായും ചര്ച്ച നടത്തി. പിന്നീട് ബോട്ട് ജെട്ടിയില്നിന്നും സര്വീസ് ബോട്ടില് യാത്ര ചെയ്തു പടിഞ്ഞാറന് പ്രദേശങ്ങളില് ഒറ്റപ്പെട്ടു കഴിയുന്ന കുടുംബങ്ങളുടെ പ്രശ്നങ്ങള് മനസിലാക്കി. ബോട്ട് യാത്രയുടെ ദുരിതങ്ങള് യാത്രക്കാര് എംപിയുടെ ശ്രദ്ധയില്പ്പെടുത്തി. ചങ്ങനാശേരിയുടെ താഴ്ന്ന പ്രദേശങ്ങളില് ജലനിരപ്പ് ഉയര്ന്ന് വീടുകളില് വെള്ളം കയറുന്പോള് അവിടങ്ങളിലെ ജനങ്ങളെ സുരക്ഷിതമായി കോവിഡ് മാനദണ്ഡങ്ങള്ക്ക് വിധയമായി മാറ്റി പാര്പ്പിക്കാനും കൃത്യമായ അടിസ്ഥാന സൗകര്യങ്ങളുടെ ലഭ്യത ഉറപ്പ് വരുത്തുന്നതിനും അധികാരികളുടെ ഭാഗത്തുനിന്നും നടപടി ഉണ്ടാകണമെന്ന് കൊടിക്കുന്നില് സുരേഷ് എംപി ആവശ്യപ്പെട്ടു.